钦定古今图书集成/明伦汇编/宫闱典/第085卷 > 始安哀公主 吴郡宣公主 并下嫁褚湛之
## 钦定古今图书集成/明伦汇编/宫闱典/第085卷 > 始安哀公主 吴郡宣公主 并下嫁褚湛之

按《宋书褚叔度传》，“叔度弟湛之，字休元，尚高祖第七
女始安哀公主，拜驸马都尉，著作郎。哀公主薨，湛之
复尚高祖第五女吴郡宣公主。诸尚公主者，并用世
胄，不必皆有才能。湛之谨实有意干，故为太祖所知。
历显位扬武将军，南彭城、沛二郡太守，太子中庶子，
司徒左长史，侍中，左卫将军，左民尚书，丹阳尹。元凶”
弑逆，以为吏部尚书。复出为辅国将军、丹阳尹，统石
头戍事。世祖入伐，劭自攻新亭垒，使湛之率水师俱
进。湛之因携二息渊、澄，轻船南奔。渊有一男始生，为
劭所杀。世祖即位，以为尚书右仆射。孝建元年，为中
书令、丹阳尹。坐南郡王义宣诸子逃藏郡界。建康令
王兴之、江宁令沈道源下狱，湛之免官禁锢。其年，复
为散骑常侍、左卫将军。俄迁侍中，左卫如故。以久疾，
拜散骑常侍、光禄大夫，加金章紫绶。顷之，复为丹阳
尹，光禄如故。寻为尚书左仆射。以南奔，赐爵都乡侯。
大明四年，卒，时年五十。追赠侍中，特进、骠骑将军，给
鼓吹一部，左仆射如故，谥曰“敬侯。”